Ֆինանսական գրագիտության ամիս

**Ֆինանսական գրագիտության ամիս**, նշվում է ամեն տարի Կանադայում՝ նոյեմբերին, իսկ Ազգային ֆինանսական գրագիտության ամիսը նշվել է Ամերիկայի Միացյալ Նահանգներում 2004 թվականի ապրիլին՝ ընդգծելու համար ֆինանսական գրագիտության կարևորությունը և քաղաքացիներին սովորեցնելու, թե ինչպես ստեղծել և պահպանել առողջ ֆինանսական սովորություններ։ Հայաստանում Կենտրոնական բանկը 2013 թվականից պարբերաբար կազմակերպում է «Իմ ֆինանսների ամիս» միջոցառումներ, որոնց ընթացքում հանրության շրջանում բարձրացվում է անձնական ֆինանսների կառավարման վերաբերյալ գիտելիքների ու հմտությունների մակարդակը։

## Կանադայում
Յուրաքանչյուր տարվա նոյեմբերը Կանադայի Ֆինանսական գրագիտության ամիս է։

Ամիսը կազմակերպում է Ֆինանսական գրագիտության գործողությունների խումբը (, FLAG), որը 7 ոչ առևտրային կազմակերպությունների կոալիցիա է, որոնք աշխատում են Կանադայի ֆինանսական սպառողների գործակալություն (FCAC) դաշնային կառավարական մարմնի հետ։

Ամբողջ նոյեմբերի ընթացքում FLAG-ը կազմակերպում է միջոցառումներ ամբողջ Կանադայում՝ ֆինանսական գրագիտության անհրաժեշտության վերաբերյալ հանրությանը կրթելու և ներգրավելու համար.

Այս ամսվա նպատակն է կրթել հանրությանը, որպեսզի կանադացիները կարողանան.

* Ապահովել իրենց և իրենց ընտանիքին
* Ներդրումներ կատարեն իրենց և իրենց երեխաների ապագայի մեջ
* Հասկանալ իրանց ֆինանսական իրավունքներն ու պարտականությունները
* Նպաստել համայնքին որպես լավ քաղաքացի

Երկրի ֆինանսական հաստատություններից շատերը (օրինակ՝ Planswell, Wealthsimple, RBC) և շահույթ չհետապնդող ֆինանսական կրթական կազմակերպությունները խթանում են ամիսը՝ ստեղծելով ուսումնական նյութ և կազմակերպելով գովազդային միջոցառումներ, որոնք կենտրոնացած են անձնական ֆինանսների թեմաների շուրջ։

## Ամերիկայի Միացյալ Նահանգներում
Ֆինանսական գրագիտության ամիսը ծագել է Երիտասարդների ֆինանսական գրագիտության օրվանից, որն սկզբնավորել է Ֆինանսական կրթության ազգային հիմնադրամը (, NEFE)՝ որպես իր Միջնակարգ դպրոցի ֆինանսական պլանավորման ծրագրի գործունեություն։

NEFE-ն Ֆինանսական գրագիտության օրվա պատասխանատվությունը փոխանցել է Jump$tart կոալիցիային, որն այժմ այն խթանում է իր գործընկեր կազմակերպությունների հետ։

Jump$tart կոալիցիան 2000 թվականին սկսել է խթանել ապրիլը որպես Երիտասարդների ֆինանսական գրագիտության ամիս։

Վերջում անվանումը կրճատվել է՝ դառնալով Ֆինանսական գրագիտության ամիս։

2003 թվականին ԱՄՆ-ի Կոնգրեսը ցուցաբերել է իր աջակցությունը Ֆինանսական գրագիտության ամսվա գաղափարին, երբ Սենատի 48-րդ և Ներկայացուցիչների պալատի 127-րդ բանաձևերով նախագահ Ջորջ Բուշին առաջարկել են ապրիլը հայտարարել Երիտասարդների ֆինանսական գրագիտության ամիս։ Այդ ժամանակ ութ նահանգների նահանգապետներն ապրիլ ամիսն արդեն հռչակել էին այդպես։ 2004 թվականի ապրիլը հայտարարվել է Ազգային ֆինանսական գրագիտության ամիս՝ Սենատի 316-րդ բանաձևի ընդունմամբ, որն ընդունվել է միաձայն։

2005 թվականի ապրիլին ԱՄՆ-ի Ներկայացուցիչների պալատն ընդունել է օրինագիծ, որն աջակցել է 2005 թվականի ապրիլը որպես Ֆինանսական գրագիտության ամիս նշելու նպատակներին և գաղափարներին։

Այս օրինագիծը և Սենատի ընդունած բանաձևը կոչ էին անում նախագահ Բուշին հրապարակել հռչակագիր՝ դիմելով Դաշնային կառավարությանը, նահանգներին, տեղական իշխանություններին, դպրոցներին, ոչ առևտրային կազմակերպություններին, բիզնեսին և Ամերիկայի Միացյալ Նահանգների ժողովրդին՝ նշելու այս ամիսը համապատասխան ծրագրերով և միջոցառումներով։

Իր պաշտոնավարման ընթացքում նախագահ Բուշը չի հրապարակել նման հռչակագիր։ Նախագահ Բարաք Օբաման իր պաշտոնավարման երկու տարիների ընթացքում ապրիլը հռչակել է որպես Ազգային գրագիտության ամիս։

2006 թվականի Ֆինանսական գրագիտության ամսվա ընթացքում Ֆինանսական գրագիտության և կրթության հանձնաժողովը «Ապագայի սեփականաշնորհում. ֆինանսական գրագիտության ազգային ռազմավարություն» զեկույցում ներկայացրել է նոր ազգային ռազմավարություն։

Զեկույցն ուրվագծել է հանրային և մասնավոր հատվածների համար նախատեսված հասանելիության և կրթական մի շարք նպատակներ, որոնք ուղղված են ամերիկացիներին օգնելու բարելավել իրենց ըմբռնումը այնպիսի ֆինանսական հարցերի վերաբերյալ, ինչպիսիք են վարկի կառավարումը, խնայողությունները և սեփական տան տիրապետումը։

Տարիների ընթացքում բազմաթիվ նահանգներ ևս ապրիլը հռչակել են որպես Ֆինանսական գրագիտության ամիս, ներառյալ՝ Արկանզասը, Օկլահոման, Փենսիլվանիան և Տեխասը։

## Հայաստանում
Հայաստանում Կենտրոնական բանկը 2013 թվականից պարբերաբար կազմակերպում է «Իմ ֆինանսների ամիս» միջոցառումներ, որոնց ընթացքում հանրության շրջանում բարձրացվում է անձնական ֆինանսների կառավարման վերաբերյալ գիտելիքների ու հմտությունների մակարդակը։

Ծրագիրն իրագործվում է բնակաչության շահերի պաշտպանության նպատակով․ ֆինանսական շուկայում տարաբնույթ գործիքներից օգտվելու միջոցները պետք է հասանելի լինեն շատ թվով մարդկանց։

Ծրագրի շրջանակներում կազմակերպվում է «ֆինանսական շրջագայություն» դեպի Երևանի ֆինանսական տարբեր կառույցներ, անցկացվում են ֆինանսական թեմաներով միջհամալսարանական առաջնություններ և բանավեճեր ուսանողների շրջանում։ Տարբեր տարիքի մարդիկ կարող են մասնակցել մրցույթների, իսկ ֆինանսական թեմաներով հետաքրքրվողները` սեմինարների։

Կենտրոնական բանկը ծրագիրն իրականացնում է՝ համագործակցելով Հայաստանի և արտասահմանյան կազմակերպությունների հետ։

## Ծանոթագրություններ


## Արտաքին հղումներ
* Ֆինանսական կրթության ազգային հիմնադրամը (NEFE)
* Jump$tart կոալիցիա անձնական ֆինանսական գրագիտության համար
* Վարկային խորհրդատվության ազգային հիմնադրամ (NFCC)
* FinancialLiteracyMonth.com
* Միացյալ Նահանգների դրամահատարան
* Ֆինանսական գրագիտության և կրթության հանձնաժողով (ԱՄՆ)

Կատեգորիա:2004 ԱՄՆ-ում
Կատեգորիա:Ապրիլի տոներ
Կատեգորիա:Ֆինանսներ ԱՄՆ-ում
Կատեգորիա:Ֆինանսները Հայաստանում